Jammerbugt Kommune har sendt skolebuskørsel i udbud, uden at kræve sikkerhedsseler.

Jammerbugt Kommune har sendt kørslen af kommunens skolebørn i udbud. I den forbindelse har kommunen ikke krævet, at busserne også har sikkerhedsseler til skolebørnene. Det skriver P4 Nordjylland. Borgmesteren afviser ikke, at der kan komme seler i skolebusserne, men det er ikke det som kommunen har lagt op til i deres udbudsmateriale. Sikkerhedsseler er ikke lovpligtigt i skolebusser. - Den aktuelle debat kan selvfølgelig medføre, at Børne- og Familie-udvalget spørger byderne, hvad det vil koste ekstra at køre med seler, siger borgmester Mogens Gade til radioen. Debatten omkring seler til børn i skolebusser er blusset op, efter busulykken i sidste uge. Her kørte en skolebus fyldt med sjællandske skolebørn galt. Ingen af børnene kom alvorligt til skade. De brugte alle sikkerhedssele.